钦定古今图书集成/理学汇编/学行典/第226卷 > 《黄氏观象孝廉记》王仪
## 钦定古今图书集成/理学汇编/学行典/第226卷 > 《黄氏观象孝廉记》王仪

“夫孝朕于诫，诚著而本立；誉资于懿，懿至而名昭。故
孝莫大于爱亲，誉无先于敦行。”其生事死葬，岁祀时
思，克罄厥心者，有邻邑黄公焉。公讳观象，字世范，其
先江夏人，后占籍于岭表之桂林。曾祖玉，事后唐，终
资兴令，子孙因尔卜居，故公为资兴人。祖知聿，乡曲
有称，乾德中，复摄是县簿。后资兴附属于郴，移摄郡
纠，悉皆有成。父文德，耽乐考槃，高遁不仕，公即文德
之长嫡也。德性纯颛，作事愿立，自志学之年，访师千
里，诵《诗》爰感于劬劳，读《礼》式怀于就养。念兹风树，亟
反庭闱，定省色难，息倚门之望；经营农力，代负米之
劳。供旨奉甘，扇枕拳拳，于是无不至焉。洎丁父丧，毁
恸逾制，枕块藉苫，绝饮数日。迨乎窀“穸封树，必躬必
亲。因诛茆结庐，止于墓侧。昼则运土以大丘陇，夕则
声磬以诵经书，号慕之容，未尝见齿。逮母薛氏之亡
也，生性仅存，哀感尤甚，奉母安厝，悉与父同。合祔之
辰，复庐于埜，块苫穷莽，人不堪忧。公曾未暂舍，鸷兽
咸服”，于是宗族称孝，乡党称弟焉。郴牧唐公谓闻而
增叹，因表其事以闻。国家命运使滕公晏按实，然后
降睿旨以优之，敕长吏以恤之，赐粟帛以旌之，蠲徭
役以安之。公祗畏皇恩，愈激素行，逮终母丧，未遑舍
去。里人相与率吁矢言，谓丧期有数，过犹不及，公不
得巳，惨怛而归。尝谓“汉制以日易月，非古也。”奉兹二
茔，凡二千二百八十昼夜，始终如一。厥后祭享躬亲，
致虔如在。或语往事，睹旧物，因气序迁徙，为时景所
触，罔不疚怀，愀然变色，此所谓“生事死葬，岁祀时思，
能尽其心”者也。公宽而不乱，柔而能立，示弟示子，必
友必义，朝贤识士，美以雅什者众矣。天圣三年十月
初五日，寝疾终于家。次年七月十八日，葬于资兴乡
丰乐里石城山下。有子三人：长曰亿，操履笃实，循禀
义方，恭号哀戚，志与先同。掩圹之日，亦坚庐守噫。父
子相资，而克纯孝。为人嗣者，能不劝乎？予入选南铨，
效官东渚，涉诸属境，首访奇人，旁采舆言，乐闻兹事。
公之族，谓予汲善，且虑公之没齿，而名不见称，恳请
固托，乞志以闻。既稽行不亏，则立辞无愧。时宋天圣
四年岁次丙寅吉记。